Ar fi fost bine dacă preşedintele Klaus Iohannis şi-ar fi motivat decizia de a refuza să o desemneze pe Sevil Shhaideh ca prim-ministru, spune preşedintele UDMR. Însă este dreptul constituţional al şefului statului să refuze nominalizare, adaugă Kelemen Hunor care spune şi că nu există argumente pentru suspendarea preşedintelui României.

Kelemen Hunor, preşedintele UDMR: „Este dreptul constituţional al preşedintelui să accepte sau să refuze o nominalizare. Nu există altceva de făcut din partea celor care deţin majoritatea şi au format o coaliţie de guvernare, deci PSD - ALDE, decât să vină cu o altă propunere. Ar fi fost bine să existe o argumentaţie din partea preşedintelui, măcar să spună care sunt motivele, în mare, pentru care a refuzat o astfel de propunere. Până când nu există argumente solide, noi nu vom susţine nicio suspendare. Şi, în acest moment, nu există niciun argument constituţional pentru a declanşa o astfel de suspendare."